輓朝請大夫致仕李公詞
作者：郭印
朝代：宋

paragraphs: 聖賢志於道，朝聞而夕死。
回視名宦場，唾去如泥滓。
高風既寂寥，士俗皆靡靡。
倒行日云暮，漏盡不知止。
遂令搢紳談，進退爲難事。
二疏及淵明，千載幾人爾。
公生富貴中，習熟在紈綺。
胡爲總角時，嗜好異群子。
愛親自天性，弗忍離步跬。
治官即理家，所至功可紀。
夫何不待年，棄紱休田里。
定應早聞道，追跡前賢軌。
盃深别墅春，舟漾清江水。
圍棋或賦詩，此樂真無比。
優游二十秋，所得益多矣。
臨終更琅琅，視身如脱屣。
洪範五福兼，於公未爲美。
誌銘乃實錄，便可當青史。